*****

ΚΑΝΟΝΙΣΜΟΣ (ΕΟΚ) αριθ. 1638/87 ΤΟΥ ΣΥΜΒΟΥΛΙΟΥ

της 9ης Ιουνίου 1987

που καθορίζει το ελάχιστο μέγεθος ματιών των τρατών μεσόνερων οι οποίες χρησιμοποιούνται για την αλιεία προσφυγακιών στο τμήμα της ζώνης, στην οποία εφαρμόζεται η σύμβαση για τη μελλοντική πολυμερή συνεργασία στον τομέα της αλιείας στο Βορειοανατολικό Ατλαντικό, το οποίο εκτείνεται πέρα των θαλασσίων υδάτων που υπάγονται στη δικαιοδοσία αλιείας των συμβαλλομένων μερών αυτής της σύμβασης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), και ιδίως το άρθρο 11,

την πρόταση της Επιτροπής,

Εκτιμώντας:

ότι σύμφωνα με το άρθρο 2 του κανονισμού (ΕΟΚ) αριθ. 170/83, εναπόκειται στο Συμβούλιο να καθορίσει, υπό το φως των διαθέσιμων επιστημονικών στοιχείων, τα μέτρα διατήρησης που είναι αναγκαία για την επίτευξη των στόχων που αναφέρονται στο άρθρο 1 του εν λόγω κανονισμού·

ότι η σύμβαση για τη μελλοντική πολυμερή συνεργασία στον τομέα της αλιείας στο Βορειοανατολικό Ατλαντικό, που καλείται στο εξής «σύμβαση», εγκρίθηκε με την απόφαση 81/608/ΕΟΚ (2)· ότι η σύμβαση άρχισε να ισχύει στις 17 Μαρτίου 1982·

ότι η επιτροπή που συστάθηκε δυνάμει της σύμβασης αυτής ενέκρινε, στις 20 Νοεμβρίου 1986, σύσταση σχετικά με το ελάχιστο μέγεθος των ματιών των τρατών μεσόνερων που χρησιμοποιούνται για την αλιεία προσφυγακιών στο τμήμα της ζώνης που διέπει η σύμβαση το οποίο εκτείνεται πέραν των ζωνών που υπάγονται στη δικαιοδοσία αλιείας των συμβαλλομένων μερών· ότι η σύσταση αυτή κατέστη υποχρεωτική για την Κοινότητα στις 7 Φεβρουαρίου 1987·

ότι η Κοινότητα πρέπει να λάβει τα απαραίτητα μέτρα για να εξασφαλίσει την τήρηση της σύστασης αυτής από τα σκάφη της Κοινότητας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Απαγορεύεται στα σκάφη με σημαία κράτους μέλους ή νηολογημένα σε κράτος μέλος να χρησιμοποιούν τράτες μεσόνερων με μάτια μεγέθους μικρότερου των 35 χιλιοστών για την αλιεία προσφυγακιών στο τμήμα της ζώνης, στην οποία εφαρμόζεται η σύμβαση, το οποίο εκτείνεται πέραν των θαλασσίων υδάτων που υπάγονται στη δικαιοδοσία αλιείας των συμβαλλομένων μερών της σύμβασης.

Η ζώνη στην οποία εφαρμόζεται η σύμβαση περιλαμβάνεται στο παράρτημα του κανονισμού (ΕΟΚ) αριθ. 1899/85 (3).

2. Ένα σκάφος θεωρείται ότι αλιεύει προσφυγάκια όταν έχει επ' αυτού ποσότητα προσφυγακιών μεγαλύτερη από 50 % του βάρους της συνολικής ποσότητας προσφυγακιών και άλλων ειδών ιχθύων που ευρίσκονται επί του σκάφους.

Η τράτα μεσόνερων ορίζεται σαν συρόμενο δίχτυ το οποίο προορίζεται για την αλιεία ειδών που αναπτύσσονται σε ύδατα μέσου βάθους, συμπεριλαμβανομένων των υδάτων που βρίσκονται κοντά στην επιφάνεια.

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 9 Ιουνίου 1987.

Για το Συμβούλιο

Ο Πρόεδρος

H. DE CROO

(1) ΕΕ αριθ. L 24 της 27. 1. 1983, σ. 1.

(2) ΕΕ αριθ. L 227 της 12. 8. 1981, σ. 21.

(3) ΕΕ αριθ. L 179 της 11. 7. 1985, σ. 2.